Suvestinė redakcija nuo 2025-03-14

Potvarkis paskelbtas: TAR 2023-04-24, i. k. 2023-07842

ŠIAULIŲ MIESTO SAVIVALDYBĖS MERAS

POTVARKIS

DĖL PAPILDOMŲ KULTŪROS PRIEMONIŲ DALINIO FINANSAVIMO

Nuostatų IR SUTARTIES FORMOS PATVIRTINIMO

2023 m. balandžio 24 d. Nr. M-93

Šiauliai

Vadovaudamasis Lietuvos Respublikos vietos savivaldos įstatymo 3 straipsnio 3 dalimi, 6 straipsnio 13 punktu, 27 straipsnio 2 dalies 9 punktu:

Tvirtinu pridedamus:

1.	Papildomų kultūros priemonių dalinio finansavimo nuostatus;

2. Savivaldybės biudžeto lėšų naudojimo Papildomai kultūros priemonei įgyvendinti sutarties formą.

Šis potvarkis ne vėliau kaip per vieną mėnesį nuo jo įteikimo dienos gali būti skundžiamas paduodant skundą Lietuvos administracinių ginčų komisijos Šiaulių apygardos skyriui adresu: Dvaro g. 81, Šiauliai, arba Regionų apygardos administraciniam teismui bet kuriuose šio teismo rūmuose.

Savivaldybės meras	Artūras Visockas

PATVIRTINTA

Šiaulių miesto savivaldybės mero

2023 m. balandžio 24 d. potvarkiu Nr. M-93

(2025 m. kovo 13 d. potvarkio

Nr. M-365 redakcija)

PAPILDOMOMŲ KULTŪROS PRIEMONIŲ DALINIO FINANSAVIMO

NUOSTATAI

I SKYRIUS

BENDROSIOS NUOSTATOS

1. Papildomų kultūros priemonių dalinio finansavimo nuostatai (toliau – Nuostatai) reglamentuoja papildomos kultūros priemonės (toliau – priemonė) teikimo ir dalinio finansavimo iš Šiaulių miesto savivaldybės biudžeto (toliau – savivaldybės biudžetas) lėšų skyrimo, naudojimo ir atsiskaitymo už gautas lėšas tvarką.

2. Lėšos priemonėms iš dalies finansuoti numatomos savivaldybės biudžeto Kultūros programoje (toliau – Programa).

3. Nuostatai taikomi Šiaulių mieste registruotiems ir kultūrinę veiklą vykdantiems ne pelno siekiantiems juridiniams asmenims (toliau – Prašymo teikėjas), ir tik toms priemonėms kurioms neskirtas finansavimas iš kitų Šiaulių miesto savivaldybės (toliau – Savivaldybė) programų.

4. Už lėšų priemonėms įgyvendinti skyrimo iš savivaldybės biudžeto tvarką atsakingas Savivaldybės administracijos Kultūros skyrius (toliau – Kultūros skyrius).

II SKYRIUS

FINANSAVIMO PRINCIPAI

5. Lėšos skiriamos:

5.1. Prašymo teikėjams, gavusiems kvietimą dalyvauti renginiuose (festivaliuose, konkursuose ir kt.) einamaisiais metais reprezentuojant miestą, prisidedant prie teigiamo miesto įvaizdžio kūrimo ir garsinimo (iš savivaldybės biudžeto finansuojama iki 20 proc. lėšų nuo priemonės biudžeto);

5.2. priemonėms, gavusioms finansavimą iš Lietuvos kultūros tarybos (toliau – LKT) (išskyrus Tolygios kultūrinės raidos programą) ar LR kultūros ministerijos (toliau – Ministerija) finansuojamų programų (iš savivaldybės biudžeto finansuojama iki 20 proc. programų lėšų, skirtų priemonei įgyvendinti).

III SKYRIUS

PRAŠYMO TEIKIMO IR SVARSTYMO TVARKA

6. Prašymas dėl savivaldybės biudžeto lėšų skyrimo papildomai kultūros priemonei (toliau – Prašymas; 1 priedas) Kultūros skyriui gali būti teikiamas:

6.1. el. paštu rastine@siauliai.lt (pasirašyta saugiu elektroniniu parašu (ADOC formatu);

6.2. el. paštu rastine@siauliai.lt (vienu elektroniniu laišku (skenuotą);

6.3. popierine forma (originalas), Savivaldybės administracijos priimamajame adresu Vasario 16-osios g. 62. Šiauliai;

6.4. per šiauliečių savitarnos svetainę https://mano.siauliai.lt/login (paraiška turi būti pasirašyta saugiu elektroniniu parašu, ADOC formatu).

7. Kartu su Prašymu pateikiama:

7.1. kvietimas dalyvauti renginyje (jei Prašymas teikiamas pagal 5.1. punktą);

7.2. įsakymo, kuriuo skirtas LKT ar Ministerijos finansavimas, kopija (jei Prašymas teikiamas pagal 5.2. punktą);

7.3. priemonės vykdytojo, partnerių, rėmėjų indėlį (finansinį ar dalykinį) patvirtinantys dokumentai. Tinkami dokumentai, įrodantys tokį prisidėjimą, yra sutartis, preliminari sutartis, ketinimų protokolas ar raštas, laiškas. Prisidėjimas ir (ar) indėlis, teikiamas natūra prekėmis ir (arba) paslaugomis, išreiškiama pinigine verte (nepiniginio įnašo vertę teisės aktų nustatyta tvarka apskaičiuoja, nustato ir už jos teisingumą atsako Prašymo teikėjas). Visuose indėlį patvirtinančiuose dokumentuose turi būti nurodytas priemonės pavadinimas, finansinio įsipareigojimo rūšis (parama lėšomis ar natūra), finansinio įsipareigojimo vertė eurais.

8. Prašymą analizuoja ir svarsto Šiaulių miesto savivaldybės kultūros taryba (toliau – Kultūros taryba).

9. Kultūros taryba, įvertinusi Prašymą, surašo posėdžio protokolą, kuriame teikia rekomendaciją dėl lėšų skyrimo papildomai priemonei įgyvendinti.

10. Kultūros skyrius, atsižvelgdamas į Kultūros tarybos rekomendaciją, rengia Savivaldybės mero potvarkio projektą dėl priemonės dalinio finansavimo.

11. Lėšos priemonei įgyvendinti skiriamos Savivaldybės mero potvarkiu.

IV SKYRIUS

LĖŠŲ SKYRIMO IR ATSISKAITYMO UŽ JŲ PANAUDOJIMĄ TVARKA

12. Su priemonės vykdytoju sudaroma priemonės dalinio finansavimo iš Savivaldybės biudžeto lėšų sutartis (toliau – Sutartis). Sutartis sudaroma Savivaldybės administracijos vardu ir pasirašoma Savivaldybės administracijos direktoriaus pagal Savivaldybės mero patvirtintą formą.

13. Sutartis gali būti pasirašoma:

13.1. elektroninėmis priemonėmis (pasirašyta saugiu elektroniniu parašu (ADOC formatu);

13.2. popierine forma (originalas), pasirašyta Projekto vykdytojo vadovo arba įgalioto asmens, turinčio teisę veikti paraiškos teikėjo vadovo vardu.

14. Lėšos priemonei įgyvendinti pervedamos lėšų gavėjui pagal pasirašytą Sutartį ir Sutarties priedus, atsižvelgiant į Sutartyje nurodytus terminus ir sąlygas.

15. Tinkamomis išlaidos laikomos, jei jos patirtos ir apmokėtos nuo Sutarties pasirašymo dienos iki Sutartyje numatytos priemonės įvykdymo dienos ir pagrįstos priemonės vykdytojo patvirtintomis išlaidų apmokėjimą pagrindžiančių dokumentų kopijomis.

16. Lėšos gali būti naudojamos tik šioms priemonei vykdyti reikalingoms išlaidų rūšims:

16.1. atlygio su mokesčiais išlaidoms (pagal autorines sutartis; pagal sutartis dėl atlikėjų teisių; pagal atlikėjo ir kitų atlygintinų paslaugų sutartis ir kt.);

16.2. paslaugų (patalpų, techninės įrangos nuomos, viešinimo, leidybos, apgyvendinimo, transporto nuomos, kelionių bilietų, kitų atlygintinų paslaugų) išlaidoms; maitinimo paslaugoms ne daugiau kaip 15 Eur 1 asmeniui per dieną;

16.3. prekių įsigijimo išlaidoms, tiesiogiai susijusioms su priemonės įgyvendinama veikla, išskyrus ilgalaikį materialųjį turtą, maisto prekes ir gėrimus;

16.4. nenumatytoms išlaidoms – ne daugiau kaip 10 proc. priemonei vykdyti skirtų lėšų.

17. Visos kitos išlaidos, nepaminėtos Nuostatų 16 punkte, savivaldybės biudžeto lėšomis nefinansuojamos.

18. Priemonės vykdytojas privalo užtikrinti, kad perkant prekes ar paslaugas biudžeto lėšomis būtų laikomasi Lietuvos Respublikos viešųjų pirkimų ir kitų įstatymų bei teisės aktų nustatytos tvarkos, tiekėjų lygiateisiškumo, skaidrumo ir nešališkumo principų.

19. Priemonės vykdytojo įsipareigojimai, atsiskaitymo už gautą dalinį finansavimą terminai ir tvarka reglamentuojami Sutartyje.

20. Priemonės ataskaitos gali būti teikiamos:

20.1. el. paštu rastine@siauliai.lt (pasirašytos saugiu elektroniniu parašu (ADOC formatu);

20.2. el. paštu rastine@siauliai.lt (vienu elektroniniu laišku (skenuotos);

20.3. popierine forma (originalas), Savivaldybės administracijos priimamajame adresu: Vasario 16-osios g. 62, Šiauliai.

21. Kultūros skyriaus atsakingas darbuotojas vykdo priemonės ataskaitų stebėseną pagal patvirtintą Papildomų kultūros priemonių vykdymo stebėsenos formą (2 priedas).

V SKYRIUS

BAIGIAMOSIOS NUOSTATOS

22. Sutarties forma su priedais tvirtinama Savivaldybės mero potvarkiu.

23. Kultūros skyriaus atsakingo darbuotojo priemonių vykdytojams el. paštu siunčiami klausimai ir prašymai, susiję su priemonės įgyvendinimu, laikomi oficialiais.

24. Savivaldybės administracija neprisiima atsakomybės, jei dėl Prašyme nurodytų klaidingų ryšiams palaikyti duomenų (adreso, telefono, fakso numerio, elektroninio pašto adreso ir kt.) Prašymo teikėjo nepasiekia laiškai arba negalima susisiekti su jo atstovais.

25. Už informacijos ir pateiktų duomenų tikslingumą, gautų savivaldybės biudžeto lėšų buhalterinės apskaitos tvarkymą atsako Prašymo teikėjas Lietuvos Respublikos įstatymų nustatyta tvarka.

26. Asmens duomenys, pateikti Savivaldybės administracijai, tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą.

____________________________

Priedų pakeitimai:

PKP_Nuostatu_1_priedas_Prasymas

PKP_Nuostatu_2_priedas_proj_vykd_stebesena

Sutartis

PKP_Sutarties_1_priedas_Forma_B-1

PKP_Sutarties_2_priedas_Samata

PKP_Sutarties_3_priedas_Ketv_atasakaita

PKP_Sutarties_4_priedas_Mokejimo_dokumentu_sarasas

PKP_Sutarties_5_priedas_Rezultatu_ataskaita

Pakeitimai:

1.

Šiaulių miesto savivaldybės administracija, Potvarkis

Nr. M-365, 2025-03-13, paskelbta TAR 2025-03-13, i. k. 2025-04147

Dėl Šiaulių miesto savivaldybės mero 2023 m. balandžio 24 d. potvarkio Nr. M-93 „Dėl Papildomų kultūros priemonių dalinio finansavimo nuostatų ir sutarties formos patvirtinimo“ pakeitimo